section_heading: Vojna karijera
paragraph_text: Walter Schmidt von Schmidtseck rođen je 22. rujna 1865. u Klein Wogenapu. Vojnu službu započeo je služeći u 1. gardijskoj pukovniji poljske artiljerije u Berlinu. U listopadu 1885. unaprijeđen je u poručnika, da bi od iduće 1886. godine služio u Glavnom stožeru. U rujnu 1893. dostiže čin natporučnika, a pet godina poslije, u rujnu 1898., čin satnika. U travnju 1903. postaje zapovjednikom satnije u 3. gardijskoj pukovniji poljskog topništva, nakon čega od ožujka 1905. služi u stožeru 13. pješačke divizije. Te iste godine u srpnju, promaknut je u čin bojnika, dok od prosinca 1906. služi u stožeru I. korpusa u Königsbergu. Od listopada 1910. služi kao zapovjednik bojne u 1. gardijskoj pukovniji poljske artiljerije, tijekom koje službe je u travnju 1912. unaprijeđen u čin potpukovnika. U listopadu te iste godine postaje načelnikom stožera I. korpusa kojim je tada zapovijedao Alexander von Kluck. Na navedenoj dužnosti dočekuje i početak Prvog svjetskog rata. U međuvremenu je, u travnju 1914., promaknut u čin pukovnika.